**Liniste**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Atâta liniște-i în jur de-mi pare că aud

cum se izbesc de geamuri razele de lună.

În piept

mi s-a trezit un glas străin

și-un cântec cânta-n mine-un dor

ce nu-i al meu.

Se spune că strămoșii cari au murit fără de vreme,

cu sânge tânăr înca-n vine,

cu patimi mari în sânge,

cu soare viu în patimi,

vin,

vin sa-și trăiasca mai departe

în noi

viața netrăita.

Atâta liniște-i în jur de-mi pare că aud

cum se izbesc de geamuri razele de lună.

O, cine știe - suflete,-n ce piept îți vei cânta

și tu odată peste veacuri

pe coarde dulci de liniște,

pe harfă de-ntuneric - dorul sugrumat

și frânta bucurie de viață? Cine știe?

Cine știe?